রেজিস্ট্রেশন ছাড়া ‘লিভ-ইন’-এ থাকা অবৈধ! লাগু হল নতুন নিয়ম

ওয়েব ডেস্ক: কয়েকমাস আগেই একত্রবাস বা ‘লিভ ইন’ সম্পর্ক (Live In Relationship) নিয়ে নতুন বিধি প্রণয়ন করার কথা ঘোষণা করেছিল উত্তরাখণ্ড (Uttarakhand) সরকার। সোমবার থেকে এই বিধি কার্যকর হয়ে গেল রাজ্যে। এই অভিন্ন দেওয়ানি বিধি অনুযায়ী (Uniform Civil Code) ‘লিভ ইন’-এ থাকা যুগলদের জন্য রেজিস্ট্রেশন করানো বাধ্যতামূলক করা হয়েছে। এই প্রক্রিয়া বিয়ের রেজিস্ট্রেশনের (Registration) মতো হলেও কিছু কিছু ক্ষেত্রে এটি সম্পূর্ণ আলাদা।

উত্তরাখণ্ডের ধামি সরকার জানিয়েছে, রেজিস্ট্রেশন না করালে বা ভুল তথ্য প্রদান করলে শাস্তিও হতে পারে। এক্ষেত্রে শাস্তি হিসেবে তিন মাসের কারাদণ্ড এবং ২৫ হাজার টাকা জরিমানা হতে পারে। পাশাপাশি, রেজিস্ট্রেশনে এক মাসের বেশি দেরি করলে তিন মাসের কারাদণ্ড এবং ১০ হাজার টাকা জরিমানা বা যুগলের উভয়ের শাস্তি হতে পারে। সমাজে ‘লিভ ইন’ সম্পর্ককে একটি সুরক্ষিত কাঠামোর মধ্যে নিয়ে আসাই এই অভিন্ন দেওয়ানি বিধি চালু করার মূল উদ্দেশ্য বলে জানানো হয়েছে উত্তরাখণ্ড সরকারের তরফে।

আরও পড়ুন: এক দেশ, এক সময় বাধ্যতামূলক করতে চায় মোদি সরকার, তৈরি খসড়া রুলস

এই বিধির আরেকটি গুরুত্বপূর্ণ দিক হল ‘লিভ-ইন’-এ থাকা যুগলদের সন্তানদের আইনি স্বীকৃতি প্রদান। নতুন নিয়ম অনুযায়ী, এরকম সম্পর্কে থাকা যুগল যদি সন্তানের জন্ম দেন, তাহলে সেই সন্তানকে যুগলের সন্তান হিসেবে সম্পূর্ণ আইনি বৈধতা দেওয়া হবে। এক্ষেত্রে সন্তানের উত্তরাধিকার সুরক্ষিত করতে এই ধরনের সিদ্ধান্ত নেওয়া হয়েছে।

বিয়ের ক্ষেত্রে যেমন ন্যূনতম বয়স ২১ বছর, সেভাবে ‘লিভ-ইন’-এর ক্ষেত্রেও ন্যূনতম বয়স ২১ বছর নির্ধারণ করা হয়েছে। ২১ বছরের কম বয়সি যুগলদের জন্য ‘লিভ-ইন’ সম্পর্কে থাকার জন্য বাবা-মায়ের অনুমতি নেওয়া বাধ্যতামূলক বলে জানিয়েছে উত্তরাখণ্ডের রাজ্য সরকার।

দেখুন আরও খবর:

The post রেজিস্ট্রেশন ছাড়া ‘লিভ-ইন’-এ থাকা অবৈধ! লাগু হল নতুন নিয়ম appeared first on KolkataTV.